  Анжелика Тихонова корреспондент Удмуртиын валэс ю кизён ужъёслы дасясько. Элькунысь гурт возёсъёс 15 сюрс 800 тонна минерал ватсэтъёс, 130 выль машинаос но агрегатъёс басьтӥзы ини. Со сярысь улосвылысь гурт возёсъя но сиён-юонъя министерстволэн пресс-службаез ивортӥз. 9-тӥ оштолэзьлы лыдпусъёсъя, элькунын дасям минерал ватсэтъёс одӥг гектарлы 17,8 килограмм усё. Со кылем арын та нуналэ мында ик луэ. Тужгес трос удобрениос котьку сямен Вавож ёросын дасязы ни – гектарлы 55,8 килограмм. Кылем арын Вавожысь возёсъёс гектарлы 78,3 килограмм минерал ватсэтъёс бусыосазы поттӥзы. Кыкетӥ но куинетӥ интыын Сарапул но Алнаш ёросъёс – отын гектарлы 29,6 килограмм но 28,2 килограмм дасязы ини. Тысё но тысёпуртэсо кидысъёсын элькунысь возёсъёс быдэсак тыро. 92 процентсэ кидысъёсты ӟечлыксыя но чаклазы ини, ГОСТ-лы 84 процентэз тупа. Улосвылын кидысъёсты кондициозь вуттон, ӟеч выжы уськытон но воштон бордын ужъёс азинтӥсько. Тулыс-бусы ужъёслы техникаез но дасяло. 7-тӥ оштолэзьлы 92 процентэз кизён машинаос но огъетъёс, 89 процентэз секыт нуллӥсь машинаос, 88 процентэз тракторъёс, 94 процентэз культиваторъёс но 93 процентэз диско боронаос дасесь вал ини. 2021-тӥ арын кизён вакытэ бусыосы 40-лэсь трос выль тракторъёс но 10 выль кизён машинаос но огъетъёс потозы. Та дырлы элькунысь возёсъёсы оглом 444 миллион 700 сюрс манет тыр 130 выль машинаос но агрегатъёс басьтӥзы ини. Тодэ вайытом, 2021-тӥ арын элькунамы кизён музъемъёслэн быдӟалазы 10 гектарлы тросгес луоз. Тегъёс: Удмуртия гуртвозёс бусыужъёс кизён  